เร่งสร้างสะพานข้ามแม่น้ำโขง ส่งเสริมท่องเที่ยว ไทย-จีน
&nbsp;โพสต์ทูเดย์ -กรมทางหลวง&nbsp; เผย สร้างสะพานข้ามแม่น้ำโขง&nbsp; เศรษฐกิจเหนือ-ใต้&nbsp;&nbsp; คืบหน้า คาดเริ่มงานก่อสร้างได้ในเดือนมี.ค. 2553 ใช้เวลา&nbsp; 30 เดือน ส่งเสริมท่องเที่ยว ไทย-จีน
11 ม.ค. 2553

โพสต์ทูเดย์ -กรมทางหลวง  เผย สร้างสะพานข้ามแม่น้ำโขง  เศรษฐกิจเหนือ-ใต้   คืบหน้า คาดเริ่มงานก่อสร้างได้ในเดือนมี.ค. 2553 ใช้เวลา  30 เดือน ส่งเสริมท่องเที่ยว ไทย-จีน
นายวีระ เรืองสุขศรีวงศ์ อธิบดีกรมทางหลวง เปิดเผยถึงความคืบหน้าในการดำเนินการในโครงการสะพานข้ามแม่น้ำโขงตามแนว เศรษฐกิจเหนือ-ใต้ (ห้วยทราย-เชียงของ) ตามที่รัฐบาลแห่งราชอาณาจักรไทยกับรัฐบาลแห่งสาธารณรัฐประชาชนจีน ได้ตกลงร่วมกันใน การจัดการด้านการเงิน ว่า ขณะนี้กรมทางหลวงได้มีการดำเนินการจัดประกวดราคาหาผู้รับเหมาเข้ามาดำเนินการ แล้วสรุปว่ากลุ่ม CR5-KT Joint Venture ในวงเงินก่อสร้าง 1,431,138,545 บาท ได้เป็นผู้ผ่านการเสนอราคา เข้ามาดำเนินการในโครงการ โดยงานก่อสร้างโครงการสะพานข้ามแม่น้ำโขงตามแนวเศรษฐกิจเหนือ-ใต้ (ห้วยทราย-เชียงของ) ของอนุภูมิภาคลุ่มแม่น้ำโขงนั้น เป็นข้อตกลงร่วมกันที่ทั้ง 2 ประเทศจะร่วมกันรับผิดชอบฝ่ายละเท่ากัน ในวงเงินค่าก่อสร้างเป็นเงิน 1,624 ล้านบาท ซึ่งคณะรัฐมนตรี ได้อนุมัติเมื่อวันที่ 20 ตุลาคม 2552 ในวงเงินค่าก่อสร้างในส่วนที่รัฐบาลไทยต้องรับผิดชอบเป็นเงิน 812 ล้านบาท และค่าควบคุมงานในส่วนที่รัฐบาลไทยต้องรับผิดชอบอีกเป็นเงิน 45.5 ล้านบาท
ทั้งนี้คาดว่า จะสามารถตรวจสอบผลการประกวดราคาและลงนามสัญญาจ้าง เพื่อเริ่มงานก่อสร้างได้ในเดือนมีนาคม 2553 โดยใช้ระยะเวลาก่อสร้าง 30 เดือน สำหรับโครงการสะพานข้ามแม่น้ำโขงตามแนวเศรษฐกิจเหนือ-ใต้ (ห้วยทราย-เชียงของ) ของอนุภูมิภาคลุ่มแม่น้ำโขง ตั้งอยู่บริเวณบ้านปักอิง ต.ศรีดอนไชย อ.เชียงของ จ.เชียงราย 
ส่วนฝั่งลาวนั้นจะเป็นบริเวณทางตอนใต้ของเมืองห้วยทราย แขวงบ่อแก้ว ประเทศลาว มีความยาวรวมทั้งสิ้น 11.6 กิโลเมตร ประกอบด้วย ส่วนสะพานข้ามแม่น้ำโขง เป็นสะพานขนาด 2 ช่องจราจร พร้อมทางเท้า ความยาวสะพานช่วงข้ามแม่น้ำโขง 480 เมตร และสะพานเชิงลาดฝั่งไทย 150 เมตร รวม 630 เมตร ส่วนถนนฝั่งไทยมีความยาวประมาณ 5 กิโลเมตร เป็นทางหลวงลาดยางขนาด 4 ช่องจราจรพร้อมอาคารด่านพรมแดนรูปแบบสถาปัตยกรรมล้านนา มีจุดเปลี่ยนทิศทางจราจร (Traffic Changeover) เป็นทางแยกควบคุมด้วยสัญญาณไฟจราจร สำหรับสลับทิศทางการขับขี่จากซ้ายเป็นขวา แล้วลดความกว้างเป็นขนาด 2 ช่องจราจรต่อเนื่องกับตัวสะพาน ส่วนถนนฝั่ง สปป.ลาวมีความยาวประมาณ 6 กิโลเมตรเป็นทางหลวงลาดยางขนาด 2 ช่องจราจรพร้อมด่านพรมแดนรูปแบบสถาปัตยกรรมล้านช้าง เมื่อโครงการก่อสร้างแล้วเสร็จ จะก่อให้เกิดประโยชน์ กับอนุภูมิภาคแห่งนี้ ในด้านการค้าการลงทุน ความสะดวกในการคมนาคม การติดต่อกัน รวมทั้งศักยภาพด้านการท่องเที่ยวระหว่างเชียงรายถึงคุนหมิง